[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 29.4.2008

KOM(2008) 223 endelig

2008/0089 (CNS)

Forslag til

RÅDETS FORORDNING

om ændring af forordning (EF, Euratom) nr. 1150/2000 om gennemførelse af afgørelse 2000/597/EF, Euratom om ordningen for Fællesskabernes egne indtægter

(forelagt af Kommissionen)

BEGRUNDELSE

Formålet med dette forslag er at ajourføre de finansielle regler efter den nye rådsafgørelse 2007/436/EF, Euratom af 7. juni 2007 om ordningen for De Europæiske Fællesskabers egne indtægter (i det følgende benævnt "2007-afgørelsen")[1]. I forslaget tages der også hensyn til den udvikling, der er sket inden for fællesskabslovgivningen siden de sidste ændringer, der blev indført ved Rådets forordning (EF, Euratom) nr. 2028/2004[2].

De ændringer, som Kommissionen foreslår, er resumeret i det følgende:

1. BESTEMMELSER, DER SKAL ÆNDRES SOM FØLGE AF AFGØRELSE 2007/436/EF, EURATOM

a. Fjernelse af sondringen mellem landbrugsafgifter og told

Som følge af gennemførelsen i EU-lovgivningen af de aftaler, der er indgået i forbindelse med Uruguay-runden, er der ikke længere nogen væsentlig forskel mellem landbrugsafgifter og told. Derfor blev sondringen mellem disse afgifter og told fjernet ved 2007-afgørelsen, og det samme bør ske i forordning nr. 1150/2000.

b. Medtagelse af bruttoreduktionen for Nederlandene og Sverige i deres årlige BNI-baserede bidrag for perioden 2007-2013

Ifølge 2007-afgørelsen vil Nederlandene og Sverige få en bruttoreduktion i deres årlige BNI-baserede bidrag for perioden 2007-2013. I 2007-afgørelsen er anført beløbet for denne reduktion (som skal tilpasses i løbende priser), og det er angivet, at reduktionen først indrømmes efter beregning af korrektionen til fordel for UK. Reduktionen skal finansieres af alle medlemsstater via de månedlige tolvtedele.

Nederlandenes og Sveriges andele i finansieringen af UK-korrektionen vil ikke blive mindsket ved denne reduktion, da den først vil blive indrømmet efter beregningen af UK-korrektionen og finansieringen heraf.

I forslaget er der fastlagt en procedure og tidsplan for finansiering af bruttoreduktionen. Ligesom for UK-korrektionen vil reduktionen blive indrømmet Nederlandene og Sverige som månedlige tolvtedele. Opfordringen til at betale de månedlige tolvtedele som forskud i årets første kvartal for at tilgodese de specifikke behov hos EGFL og af hensyn til Fællesskabets likviditetssituation, vil også gælde de beløb, som medlemsstaterne skal betale på grund af bruttoreduktionen til Nederlandene og Sverige. Derfor bør artikel 6, stk. 3, og artikel 10, stk. 3, tilpasses i overensstemmelse hermed.

Det bør også fastsættes i forordning nr. 1150/2000, at finansieringen af bruttobeløbene ikke vil blive ændret, når først det pågældende budgetår er endt, selv om BNI-tallene for regnskabsårene ændres i medfør af artikel 2, stk. 2, i forordning nr. 1287/2003. Det betyder, at finansieringen af den bruttoreduktion, som indrømmes Nederlandene og Sverige, ikke vil blive revideret hver gang, der foreligger ajourførte nye data for BNI-indtægten. Der findes allerede en tilsvarende bestemmelse om den justering, der beregnes for visse medlemsstaters ikke-deltagelse i specifikke EU-tiltag eller –politikker.

2. TEKNISKE ÆNDRINGER, SOM IKKE HAR TILKNYTNING TIL 2007-AFGØRELSEN

A. BNI-henvisninger

Fra 2002 benytter man på engelsk GNI i stedet for GNP (på dansk er betegnelsen uændret BNI) som henvisning for den supplerende indtægt. På dansk er der derfor ingen ændringer.

Følgende bør nævnes i den forbindelse:

- Beregningen af moms og BNI-ligevægte kan for nogle medlemsstater stadig vedrøre årene før 2002. I den periode var henvisningen for den supplerende indtægt på engelsk GNP. Da det engelske GNP og GNI er for forskellige makroøkonomiske størrelser, vil det af artikel 10 fremgå, hvilken størrelse der gælder indtil og efter år 2002.

- Ved forordning nr. 2028/2004 ophævedes artikel 10, stk. 5, i forordning nr. 1150/2000 vedrørende justeringer af BNI-finansielle bidrag (betalt af Spanien, Portugal og Grækenland for en begrænset periode efter deres tiltrædelse). Andre henvisninger til disse finansielle bidrag forblev dog uændrede i artikel 5 og artikel 10, stk. 6. Da disse indtægter ikke findes længere, bør disse henvisninger ophæves.

Desuden bør henvisningerne til direktiv 89/130 (vedrørende BNI) suppleres, hvor det er nødvendigt, med tilsvarende henvisninger til forordning nr. 1287/2003.

b. Fremrykkelse af krediteringen af månedlige tolvtedele på baggrund af specifikke behov hos EGFL og Fællesskabets likviditetssituation

I den nuværende artikel 10, stk. 3, andet afsnit, i forordning nr. 1150/2000 er det anført, at specielt med henblik på betalingen af udgifterne vedrørende EUGFL, Garantisektionen, i henhold til forordning (EØF) nr. 1765/92 og på baggrund af Fællesskabets likviditetssituation kan medlemsstaterne opfordres til at fremrykke krediteringen af en tolvtedel eller af en brøkdel af en tolvtedel af de egne indtægter, som ikke er traditionelle egne indtægter. Det er nødvendigt med følgende ændringer for at give denne bestemmelse lovkraft:

- Forordning nr. 1765/92 har ikke være i kraft siden 1999. Derfor bør der nu henvises til forordning nr. 1782/2003.

- Ved udgangen af 2006 blev EUGFL, Garantisektionen, erstattet af Den Europæiske Garantifond for Landbruget (EGFL), og det er nu den nye henvisning. der bør benyttes.

c. Reserven vedrørende långivning og garanti for lån og reserven til nødhjælp

Fra 2007-budgettet og frem er der ifølge den nye interinstitutionelle aftale ikke længere en specifik budgetpost for reserven vedrørende långivning og garanti for lån og reserven til nødhjælp. I budgettet behandles nødhjælpsreserven som en hensættelse, og de hertil svarende betalingsbevillinger bliver først opført på budgettet, når det er nødvendigt. Reserven vedrørende långivning og garanti for lån er blevet en obligatorisk udgift på det almindelige budget.

Derfor er det på indtægtssiden ikke længere nødvendigt med en specifik mekanisme til at finansiere udgifterne med tilknytning til disse reserver, da de behandles på samme måde som alle andre udgifter ved de normale månedlige indkaldelser af indbetalinger. Det er således ikke længere nødvendigt med henvisninger til disse reserver i artikel 10 i forordning nr. 1150/2000.

d. Effektiv forvaltning af regnskaber over egne indtægter

Med henblik på en effektiv realtidsforvaltning af Kommissionens regnskaber over egne indtægter, er det nødvendigt at tilpasse bestemmelserne i artikel 9, stk. 1a, og artikel 12, stk. 5, til, hvad der er almindelig praksis inden for banksektoren.

Det foreslås derfor, at medlemsstaterne eller de organer, som de har udpeget, på den dag, hvor de egne indtægter krediteres Kommissionens konto, sender Kommissionen enten det daglige kontoudtog, der viser bogføringen af disse beløb, eller i det mindste den enkelte kreditnota for hver enkelt af sådanne transaktioner. Det foreslås også, at den nuværende frist for indsendelse af udtog efter bogføring forkortes med én dag. Fremover vil fristen være to arbejdsdage.

Tilsvarende ændringer foreslås i artikel 12, stk. 5, som foreskriver, hvornår medlemsstaterne eller de organer, som de har udpeget, skal efterkomme Kommissionens betalingsanvisninger. Den nye tidsfrist, der foreslås for betalingsanvisninger, er på tre arbejdsdage (som er gældende praksis i medlemsstaterne). Medlemsstaterne skal underrette Kommissionen om gennemførelsen senest to arbejdsdage efter valørdatoerne, som fremgår af Kommissionens instrukser.

Desuden siger forslaget, at der til indberetning kun kan benyttes elektronisk fremsendelse af data, da det i de fleste medlemsstater er udbredt praksis at benytte it-værktøjer.

e. Konsolidering af artikel 10

Ovennævnte ændringer af artikel 10 supplerer en række tekniske ændringer, der allerede blev indført ved forordning nr. 2028/2004. Af klarheds- og rationaliseringshensyn foreslås det, at der i ændringsforordningen foretages en fuldstændig konsolidering af denne artikel.

3. IKRAFTTRÆDEN

Ændringerne vedrørende 2007-afgørelsen kan først træde i kraft, når afgørelsen er blevet vedtaget af alle medlemsstater i overensstemmelse med deres forfatningsmæssige bestemmelser. Derfor bør den foreslåede forordning træde i kraft samme dag, som 2007-afgørelsen træder i kraft, med tilbagevirkende kraft fra 1. januar 2007.

2008/0089 (CNS)

Forslag til

RÅDETS FORORDNING

om ændring af forordning (EF, Euratom) nr. 1150/2000 om gennemførelse af afgørelse 2000/597/EF, Euratom om ordningen for Fællesskabernes egne indtægter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 279, stk. 2,

under henvisning til traktaten om oprettelse af Det Europæiske Atomenergifællesskab, særlig artikel 183,

under henvisning til Rådets afgørelse 2007/436/EF, Euratom af 7. juni 2007 om ordningen for Fællesskabernes egne indtægter[3], særlig artikel 8, stk. 2,

under henvisning til forslag fra Kommissionen[4],

under henvisning til udtalelse fra Europa-Parlamentet[5],

under henvisning til udtalelse fra Revisionsretten[6], og

ud fra følgende betragtninger:

(1) Det Europæiske Råd udstedte på sit møde i Bruxelles den 15. og 16. december 2006 en række konklusioner vedrørende ordningen for Fællesskabernes egne indtægter, som førte til vedtagelse af afgørelse 2007/436/EF, Euratom.

(2) I artikel 2, stk. 1, litra a), i afgørelse 2007/436/EF, Euratom er der ingen sondring mellem landbrugsafgifter og told.

(3) Ifølge artikel 2, stk. 5, andet afsnit, i afgørelse 2007/436/EF, Euratom drager Nederlandene og Sverige for perioden 2007-2013 fordel af en bruttoreduktion af deres respektive årlige BNI-bidrag, som skal finansieres af alle medlemsstater. Der vil ikke være en efterfølgende revision af finansieringen af denne bruttoreduktion i tilfælde af efterfølgende ændringer af BNI-grundlaget.

(4) Denne betragtning er ikke relevant for den danske udgave[7].

(5) Denne betragtning er ikke relevant for den danske udgave.

(6) For at opnå en effektiv forvaltning af regnskaberne over Kommissionens egne indtægter bør der fastlægges specifikke bestemmelser, så overførslen af data og indberetningsperioder svarer til nuværende bankpraksis.

(7) Fra 2007-budgettet og fremefter er der i den interinstitutionelle aftale mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[8] ikke længere tale om en specifik finansieringsmekanisme for reserven vedrørende långivning og garanti for lån og reserven til nødhjælp. Reserven opføres på budgettet som en hensættelse, og reserven vedrørende långivning og garanti for lån anses for at være en obligatorisk udgift på det almindelige budget.

(8) Forordning (EF, Euratom) nr. 1150/2000 bør derfor ændres i overensstemmelse hermed.

(9) I betragtning af artikel 11 i afgørelse 2007/436/EF, Euratom bør denne forordning træde i kraft samme dag som afgørelsen og få virkning fra 1. januar 2007 -

UDSTEDT FØLGENDE FORORDNING:

Artikel 1

I forordning (EF, Euratom) nr. 1150/2000 foretages følgende ændringer:

1. I titlen erstattes "afgørelse 2000/597/EF, Euratom om ordningen for Fællesskabernes egne indtægter" med "afgørelse 2007/436/EF, Euratom om ordningen for Fællesskabernes egne indtægter".

2. Artikel 1 affattes således:

"Artikel 1

De Europæiske Fællesskabers egne indtægter i henhold til Rådets afgørelse 2007/436/EF, Euratom*, i det følgende benævnt "egne indtægter", stilles til rådighed for Kommissionen og kontrolleres i overensstemmelse med denne forordning, jf. dog Rådets forordning (EØF, Euratom) nr. 1553/89**, Rådets forordning (EF, Euratom) nr. 1287/2003*** og Rådets direktiv 89/130/EØF, Euratom****.

* EUT L 163 af 21.6.2007, s. 17.

** EFT L 155 af 7.6.2007, s. 9.

*** EUT L 181 af 19.7.2003, s. 1.

**** EFT L 49 af 21.2.1989, s. 26.”

3. I artikel 2, stk. 1, erstattes "artikel 2, stk. 1, litra a) og b), i afgørelse 2000/597/EF, Euratom" med "artikel 2, stk. 1, litra a), i afgørelse 2007/436/EF, Euratom".

4. Artikel 3, stk. 2, affattes således:

"Bilagene vedrørende de metoder og det statistikgrundlag, der er omhandlet i artikel 3 i forordning (EF, Euratom) nr. 1287/2003, opbevares af medlemsstaterne indtil den 30. september i det fjerde år efter det pågældende regnskabsår."

5. Artikel 5 affattes således:

"Artikel 5

Den sats, der er omhandlet i artikel 2, stk. 1, litra c), i afgørelse 2007/436/EF, Euratom, og som fastsættes under budgetbehandlingen, beregnes som en procentdel af summen af medlemsstaternes anslåede bruttonationalindkomst (i det følgende benævnt "BNI"), således at den fuldt ud dækker den del af budgettet, der ikke finansieres ved den indtægt, der er omhandlet i artikel 2, stk. 1, litra a) og b), i afgørelse 2007/436/EF, Euratom, ved finansielle bidrag til supplerende programmer for forskning og teknologisk udvikling og ved andre indtægter.

I budgettet angives denne sats med et tal med så mange decimaler, som det er nødvendigt for at foretage en fuldstændig fordeling af BNI-indtægten mellem medlemsstaterne."

6. Artikel 6, stk. 3, litra c), affattes således:

“c) Momsindtægterne og den supplerende indtægt bogføres dog, under hensyn til indvirkningen på disse indtægter af korrektionen til fordel for Det Forenede Kongerige og af bruttoreduktionen til fordel for Nederlandene og Sverige, som nævnt i litra a) således:

- den første arbejdsdag i hver måned bogføres en tolvtedel, jf. artikel 10, stk. 3

- hvert år bogføres saldiene, jf. artikel 10, stk. 4 og 6, og justeringer heraf, jf. artikel 10, stk. 5 og 7, med undtagelse af de i artikel 10, stk. 5, første led, omhandlede særlige justeringer, som bogføres den første arbejdsdag i den måned, der følger efter indgåelsen af aftalen mellem den berørte medlemsstat og Kommissionen."

- Artikel 9, stk. 1a, affattes således:

“1a. Medlemsstaterne eller de organer, de har udpeget, sender følgende til Kommissionen ad elektronisk vej:

a) et kontoudtog eller en kreditnota, der viser bogføringen af de egne indtægter den arbejdsdag, hvor de egne indtægter krediteres Kommissionens konto

b) med forbehold af litra a), et kontoudtog, der viser bogføringen af de egne indtægter, senest den anden arbejdsdag efter krediteringen af kontoen."

7. Artikel 10 affattes således:

"Artikel 10

1. Efter fradrag af opkrævningsomkostninger, jf. artikel 2, stk. 3, i afgørelse 2007/436/EF, Euratom, foretages den i artikel 2, stk. 1, litra a) og b), i nævnte afgørelse omhandlede kreditering senest den første arbejdsdag efter den 19. i den anden måned efter den måned, i hvilken fordringen blev fastlagt i henhold til artikel 2 i nærværende forordning.

For de fordringer, som er opført i det særskilte regnskab i henhold til artikel 6, stk. 3, litra b), i denne forordning, skal krediteringen dog foretages senest den første arbejdsdag efter den 19. i den anden måned efter den måned, i hvilken fordringen er indgået.

2. Medlemsstaterne kan om nødvendigt af Kommissionen opfordres til en anticiperet kreditering en måned tidligere for så vidt angår andre indtægter end momsindtægterne og den supplerende indtægt på grundlag af de oplysninger, de er i besiddelse af den 15. i samme måned.

Reguleringen af hver anticiperet kreditering foretages den følgende måned ved den i stk. 1 nævnte kreditering. Regulering består i en negativ kreditering af et beløb svarende til det, der er angivet ved den anticiperede kreditering.

3. Momsindtægterne og den supplerende indtægt krediteres, under hensyn til indvirkningen på disse indtægter af korrektionen af budgetuligevægte til fordel for Det Forenede Kongerige og af bruttoreduktionen til fordel for Nederlandene og Sverige, den første arbejdsdag i hver måned med en tolvtedel af de beløb, der er opført herfor på budgettet, omregnet til national valuta efter omvekslingskursen på den sidste noteringsdag i kalenderåret forud for regnskabsåret, således som denne kurs er offentliggjort i Den Europæiske Unions Tidende , C-udgaven.

Kommissionen kan specielt med henblik på betalingen af udgifterne vedrørende EGFL i henhold til Rådets forordning (EF) nr. 1782/2003* og på baggrund af Fællesskabets likviditetssituation opfordre medlemsstaterne til at fremrykke krediteringen af en tolvtedel eller af en brøkdel af en tolvtedel af de beløb, der i budgettet er opført som momsindtægter og/eller supplerende indtægt, under hensyn til indvirkningen på disse indtægter af korrektionen af budgetuligevægte til fordel for Det Forenede Kongerige og af bruttoreduktionen til fordel for Nederlandene og Sverige, med én eller to måneder i et regnskabsårs første kvartal.

Efter første kvartal kan den ønskede månedlige kreditering ikke overstige en tolvtedel af indtægterne fra moms og BNI, og den skal holdes inden for rammerne af de beløb, der er opført på budgettet i denne henseende.

Kommissionen underretter medlemsstaterne herom på forhånd og senest to uger før den ønskede kreditering.

De i ottende afsnit fastsatte bestemmelser om kreditering i januar i hvert regnskabsår og de bestemmelser, der finder anvendelse, når budgettet ikke er endeligt vedtaget inden regnskabsårets begyndelse, og som er fastsat i niende afsnit, finder anvendelse på de fremrykkede krediteringer.

Enhver ændring af den ensartede momssats, satsen for den supplerende indtægt, korrektionen af budgetuligevægte til fordel for Det Forenede Kongerige og af finansieringen heraf som omhandlet i artikel 4 og 5 i afgørelse 2007/436/EF, Euratom, samt finansieringen af bruttoreduktionen til fordel for Nederlandene og Sverige skal være begrundet ved et endeligt vedtaget ændringsbudget og medfører en justering af de tolvtedele, der er opført siden regnskabsårets begyndelse.

Disse justeringer foretages i forbindelse med den første kreditering efter den endelige vedtagelse af ændringsbudgettet, hvis dette vedtages inden den 16. i måneden. I modsat fald finder justeringerne sted i forbindelse med den anden kreditering efter den endelige vedtagelse. Uanset artikel 8 i finansforordningen opføres disse justeringer på regnskabet for det regnskabsår, som det pågældende ændringsbudget refererer til.

De tolvtedele, der krediteres i januar i hvert regnskabsår, beregnes på grundlag af de beløb, der er opført i det budgetforslag, som er omhandlet i EF-traktatens artikel 272, stk. 3, og Euratom-traktatens artikel 177, stk. 3, omregnet til national valuta efter omvekslingskursen på den første noteringsdag efter den 15. december i det kalenderår, der går forud for regnskabsåret; disse beløb reguleres i forbindelse med krediteringen for den efterfølgende måned.

Er budgettet ikke endeligt vedtaget inden regnskabsårets begyndelse, opfører medlemsstaterne den første arbejdsdag i hver måned, inklusive januar måned, en tolvtedel af de beløb, der på det seneste endeligt vedtagne budget er opført som momsindtægter og supplerende indtægt, under hensyntagen til indvirkningen på disse indtægter af korrektionen af budgetuligevægte til fordel for Det Forenede Kongerige og af bruttoreduktionen til fordel for Nederlandene og Sverige; disse beløb reguleres i forbindelse med den første kreditering efter den endelige vedtagelse af budgettet, hvis dette vedtages inden den 16. i måneden. I modsat fald finder reguleringen sted i forbindelse med den anden kreditering efter den endelige vedtagelse af budgettet.

4. På grundlag af den i artikel 7, stk. 1, i forordning (EØF, Euratom) nr. 1553/89 nævnte årlige oversigt over grundlaget for momsindtægterne debiteres hver medlemsstat for det beløb, der fremkommer ved at anvende den for det foregående regnskabsår gældende ensartede sats på tallene i oversigten, og krediteres for de 12 indbetalinger, der har fundet sted i løbet af dette regnskabsår. Grundlaget for momsindtægterne i en medlemsstat, på hvilken ovennævnte sats anvendes, kan dog ikke overstige den procentdel af landets BNI, der er fastsat i artikel 2, stk. 1, litra b), i afgørelse 2007/436/EF, Euratom, jf. denne artikels stk. 6, første punktum. Kommissionen opgør saldoen og meddeler medlemsstaterne beløbet i tilstrækkelig god tid til, at de kan opføre det på den i denne forordnings artikel 9, stk. 1, nævnte konto den første arbejdsdag i december samme år.

5. Eventuelle berigtigelser af grundlaget for momsindtægter, jf. artikel 9, stk. 1, i forordning (EØF, Euratom) nr. 1553/89, medfører for hver berørt medlemsstat, hvis grundlag, når berigtigelserne medregnes, ikke overstiger de procentdele, der er anført i artikel 2, stk. 1, litra b), og artikel 10, stk. 2, i afgørelse 2007/436/EF, Euratom, at den saldo, der er udregnet i henhold til nærværende artikels stk. 4, justeres således:

- berigtigelser, der i henhold til artikel 9, stk. 1, første afsnit, i forordning (EØF, Euratom) nr. 1553/89 er foretaget indtil 31. juli, medfører en samlet justering, der opføres på den i nærværende forordnings artikel 9, stk. 1, nævnte konto den første arbejdsdag i december samme år. En særskilt justering kan dog opføres inden denne dato efter fælles overenskomst mellem den berørte medlemsstat og Kommissionen

- såfremt de foranstaltninger, Kommissionen har truffet med henblik på berigtigelse af grundlaget som omhandlet i artikel 9, stk. 1, andet afsnit, i forordning (EØF, Euratom) nr. 1553/89, fører til en justering af de beløb, der er krediteret den i nærværende forordnings artikel 9, stk. 1, omhandlede konto, foretages justeringen inden for den frist, som Kommissionen har fastsat ved iværksættelsen af nævnte foranstaltninger.

Korrektioner i BNI, jf. stk. 7 i denne artikel, medfører ligeledes en justering af saldoen for de medlemsstater, hvis grundlag, inklusive eventuelle berigtigelser, udjævnes til de procentdele, der er anført i artikel 2, stk. 1, litra b), og artikel 10, stk. 2, i afgørelse 2007/436/EF, Euratom.

Kommissionen giver medlemsstaterne meddelelse om disse justeringer i så god tid, at de kan opføre dem på den i artikel 9, stk. 1, nævnte konto den første arbejdsdag i december samme år.

Særlige justeringer kan imidlertid opføres på ethvert tidspunkt, hvis den pågældende medlemsstat og Kommissionen er enige.

6. På grundlag af de tal for BNI-aggregatet, opgjort i markedspriser, og dets bestanddele for det foregående regnskabsår, som medlemsstaterne har fremsendt i medfør af artikel 2, stk. 2, i forordning (EF, Euratom) nr. 1287/2003, debiteres hver medlemsstat for det beløb, der fremkommer, når satsen for det foregående regnskabsår anvendes på BNI, samt for krediteringer, der har fundet sted i løbet af nævnte regnskabsår. Kommissionen opgør saldoen og meddeler medlemsstaterne beløbet i tilstrækkelig god tid til, at de kan opføre det på den i nærværende forordnings artikel 9, stk. 1, nævnte konto den første arbejdsdag i december samme år.

7. Eventuelle korrektioner i BNI for tidligere regnskabsår, jf. artikel 2, stk. 2, i forordning (EF, Euratom) nr. 1287/2003 med forbehold af artikel 5 i samme, medfører en justering af hver berørt medlemsstats saldo, der er beregnet i henhold til stk. 6 i nærværende artikel. Denne justering beregnes som fastsat i stk. 5, første afsnit, i nærværende artikel. Kommissionen giver medlemsstaterne meddelelse om justeringerne af saldiene, således at de kan opføre beløbet på den i nærværende forordnings artikel 9, stk. 1, nævnte konto den første arbejdsdag i december samme år. Efter den 30. september i det fjerde år efter et givet regnskabsår tages der ikke længere hensyn til eventuelle korrektioner i BNI, undtagen på de punkter, hvor enten Kommissionen eller medlemsstaten forinden har givet meddelelse om en sådan korrektion.

8. Med de i stk. 4 til 7 omhandlede justeringer ændres indtægterne i det regnskabsår, hvori disse justeringer finder sted.

9. Bruttoreduktionen til fordel for Nederlandene og Sverige finansieres af alle medlemsstater. Finansieringen af denne bruttoreduktion vil ikke senere blive ændret som følge af en eventuel senere ændring af BNI-grundlaget.

10. Med henblik på anvendelse af afgørelse 2007/436/EF, Euratom, forstås i henhold til artikel 2, stk. 7, heri ved »BNI« årets bruttonationalindkomst udtrykt i markedspriser, som defineret i forordning (EF, Euratom) nr. 1287/2003, undtagen for årene inden 2002, hvor BNI udtrykt i markedspriser som fastsat i direktiv 89/130/EØF, Euratom, fortsætter med at være henvisningen til beregning af den supplerende indtægt.

__________________* EUT L 270 af 21.10.2003, s. 1."

8. I artikel 10a berører ændringen ikke den danske udgave.

9. Artikel 11, stk. 4, affattes således:

"4. For betaling af de i stk. 1 omhandlede renter finder artikel 9, stk. 1a og 2, tilsvarende anvendelse."

10. Artikel 12, stk. 5 ændres således:

a) Første afsnit affattes således:

"Medlemsstaterne eller de organer, som de har udpeget, skal efterkomme Kommissionens betalingsanvisninger efter Kommissionens instrukser og senest tre arbejdsdage efter modtagelsen."

b) Efter andet afsnit indsættes følgende afsnit:

"Medlemsstaterne eller de organer, som de har udpeget, skal ad elektronisk vej og senest anden arbejdsdag efter hver enkelt transaktion tilsende Kommissionen et kontoudtog, der viser de hertil knyttede transaktioner."

11. I overskriften til afsnit VI erstattes "afgørelse 2000/597/EF, Euratom" med "afgørelse 2007/436/EF, Euratom".

12. I indledningen i artikel 15 erstattes "afgørelse 2000/597/EF, Euratom" med "afgørelse 2007/436/EF, Euratom".

13. I artikel 16 erstattes henvisningen til "artikel 10, stk. 4 til 8" med "artikel 10 stk. 4 til 7".

14. Artikel 18 ændres således:

a) I stk. 1 affattes første punktum således:

“1. Medlemsstaterne kontrollerer og undersøger fastlæggelsen og overdragelsen af de egne indtægter, der er omhandlet i artikel 2, stk. 1, litra a), i afgørelse 2007/436/EF, Euratom."

b) Stk. 4, litra c), affattes således:

“c) kontrolforanstaltninger gennemført i henhold til artikel 279, litra b), i EF-traktaten og artikel 183, litra b), i Euratom-traktaten."

15. I artikel 19 berører ændringen ikke den danske udgave.

Artikel 2

Denne forordning træder i kraft på dagen for ikrafttrædelsen af afgørelse 2007/436/EF, Euratom.

Den har virkning fra den 1. januar 2007.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[…]

FINANSIERINSOVERSIGT TIL FORSLAG, SOM ALENE INDVIRKER PÅ BUDGETTETS INDTÆGTSSIDE

1. FORSLAGETS BETEGNELSE:

Rådets forordning om ændring af forordning (EF, Euratom) nr. 1150/2000 om gennemførelse af afgørelse 2000/597/EF, Euratom om ordningen for Fællesskabernes egne indtægter

2. BUDGETPOSTER:

Afsnit: Afsnit 1 og 3

Budgetteret beløb for det pågældende år: 118 921,8 mio. EUR

3. FINANSIELLE VIRKNINGER

( Forslaget har ingen finansielle virkninger

( Forslaget har ingen finansielle virkninger for udgifterne, men har følgende finansielle virkninger for indtægterne:

(i mio. EUR, 1 decimal)

Budgetpost | Indtægt [9] | 12-måneders-periode fra dd/mm/åååå | [År n] |

Artikel … | Virkninger for EU's egne indtægter |

Artikel … | Virkninger for EU's egne indtægter |

Efter foranstaltningens iværksættelse |

[n+1] | [n+2] | [n+3] | [n+4] | [n+5] |

Artikel … |

Artikel … |

4. FORHOLDSREGLER MOD SVIG

DER SKAL IKKE TRÆFFES FORHOLDSREGLER.

5. ANDRE BEMÆRKNINGER

[…][pic][pic][pic][pic][pic][pic][pic][pic][pic]

[1] EUT L 163 af 21.6.2007, s. 17.

[2] EUT L 352 af 27.11.2004, s. 1.

[3] EUT L 163 af 23.6.2007, s. 17.

[4] EUT C […] af […], s. […].

[5] EUT C […] af […], s. […].

[6] EUT C […] af […], s. […].

[7] EFT L 130 af 31.5.2000, s. 1. Ændret ved forordning (EF, Euratom) nr. 2028/2004 (EUT L 352 af 27.11.2004, s. 1).

[8] EUT C 139 af 14.6.2006, s. 1.

[9] Hvad angår EU's traditionelle egne indtægter (landbrugsafgifter, sukkerafgifter, told), skal der være tale om nettobeløb, dvs. bruttobeløb med fradrag af opkrævningsomkostninger på 25 %.